Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 858/14/1102	Bratislava II, 11.3.2015
EEČ : 2-9-51-2015

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaný
obvinený dňa 15. 09. 2014 v čase o 00.55h. po jeho predvedení na útvar OO PZ Vrakuňa na Šíravskej ulici v Bratislave, vydal príslušníkom PZ 1 ks alobalovú skladačku s bielou kryštalickou látkou - pervitínom, ktorá podľa odbornej expertízy Kriminalistického a expertízneho ústavu PZ v Bratislave obsahovala účinnú látku metamfetamín o hmotnosti 11 mg (v množstve väčšom ako 5 mg a menšom ako 10 mg čistej látky metamfetamínu), ktorá je spôsobilá po jej aplikovaní ovplyvniť stav psychiky pôsobením na centrálny nervový systém človeka,  pričom metamfetamín je v zmysle zákona Národnej rady SR č.139/1998 Z. z. o omamných látkach, psychotropných látkach a prípravkoch v znení neskorších predpisov, zaradený do II. skupiny psychotropných látok,

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Vyšetrovateľ PZ 1. oddelenia vyšetrovania odboru kriminálnej polície Okresného riaditeľstva PZ XXXXX II viedol pod spisovou značkou: XXXXX trestné stíhanie voči obvinenému XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona. 
 
Podľa § 215 ods. 2 Trestného poriadku prokurátor môže zastaviť trestné stíhanie, ak

a) je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.  

Ustálená skutková podstata trestného činu znie: 

Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi

§ 171 

(1) Kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky. 

§ 2 
Časová pôsobnosť
 
(1) Trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
 
(2) Páchateľovi možno uložiť taký druh trestu, ktorý dovoľuje uložiť zákon účinný v čase, keď sa o trestnom čine rozhoduje, ak je to pre páchateľa priaznivejšie.
 
(3) Ak tento zákon neustanovuje inak, ochranné opatrenie sa ukladá podľa zákona účinného v čase, keď sa o ochrannom opatrení rozhoduje.

§ 8
Trestný čin
 
	Trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
 
§ 9 
Druhy trestných činov

	Trestný čin je prečin a zločin.
 
§ 10 
Prečin 
 
(1) Prečin je
a) trestný čin spáchaný z nedbanlivosti alebo
 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
 
	(2) Nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
 
§ 15
Zavinenie 

Trestný čin je spáchaný úmyselne, ak páchateľ
a)	chcel spôsobom uvedeným v tomto zákone porušiť alebo ohroziť záujem chránený týmto zákonom, alebo 

b) vedel, že svojím konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený. 

Z doposiaľ vykonaných dôkazov v prípravnom konaní a po ich objektívnom vyhodnotení v prospech i neprospech obvineného podľa § 2 ods. 10 a 12 Trestného poriadku tu existuje dôvodný predpoklad, že skutok sa stal, je ustáleným trestným činom a z jeho spáchania je dôvodne podozrivý obvinený XXXXX. Najmä ak uvedený skutkový stav je ustálený svedeckými výpoveďami osôb, ktoré vykonali služobný zákrok voči obvinenému potom, čo nevedel preukázať svoju totožnosť, a to v mieste zvýšeného pohybu drogovo závislých osôb v objekte v Bratislave na Stavbárskej 40. Ďalej len výpoveďami svedkov XXXXX a XXXXX, ktorý vykonali jeho predvedenie na policajné oddelenie na Šíravskej ulici.  

Z úradne potvrdeného právoplatného súdneho rozhodnutia, trestného rozkazu Okresného súdu XXXXX II sp. zn. XXXXX z 19. 9. 2014, ako aj z lustrácie v evidencii väzňov vyplýva, že obvinený vykonáva od 17. 9. 2014 už uložený nepodmienečný trest odňatia slobody v trvaní 5 mesiacov, a to v Ústave na výkon trestu odňatia slobody v XXXXX, priečinok XXXXX. 
  
	Vzhľadom na ustálenú právnu kvalifikáciu skutku, pre ktorý sa trestné stíhanie vedie,  a ktorý trestný čin je v zmysle platných ustanovení Trestného zákona č. 300/05 Zbierky zákonov prečin, ako aj na mieru závažnosti protiprávneho konania obvineného, ako aj k malému množstvu drogy zaistenej u obvineného, nepresahujúcu jednu spotrebnú dávku, skorší už uložený nepodmienečný trest obvinenému, ktorý vykonáva v ústave so stredným stupňom stráženia, možno považovať za postačujúci aj v zmysle zásad individuálnej a generálnej prevencie. 
  
	Týmto rozhodnutím nie je dotknuté právo obvineného disponovať konaním v zmysle zásady uvedenej v ustanovení § 215 ods. 7 Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

JUDr. Svetozár Chabada
prokurátor